Stribevis af magasiner risikerer lukning, og et par hundrede journalister og andre ansatte kan miste jobbet, hvis en ny lov om moms på magasiner bliver gennemført. Sådan lyder det i hvert fald fra fra de dele af den danske magasinbranche, som bliver ramt.

»Det handler om liv eller død«, siger Jens Henneberg, vicedirektør i mediehuset Bonnier. Han fungerer som en slags talsmand for en række udgivere af danske magasiner.

Henneberg forklarer, at loven kan resultere i lukning af mindre udgivelser som eksempelvis Penge og Privatøkonomi, Bilmagasinet, National Geographic og Digital Foto sammen med en række andre blade. Udgiverne vil ikke udlevere en fuldstændig liste over lukningstruede blade, men vurderer, at bladene tilsammen har et oplag på 150.000 og når 1,5 millioner læsere.